
A jogos védelem körébe tartozó elhárító cselekmény dogmatikai kérdéseiről

Jelen pályamunka központi magvát a legtöbbet hivatkozott büntethetőséget kizáró ok elhárító cselekménye körében bekövetkező jogforrási, illetve kvázi jogforrási változások képezik, melyek eddig nem tapasztalt mértékben kívánnak változtatást eszközölni a vizsgált jogintézmény dogmatikai karakterén. Ennek fényében dolgozatomban a klasszikus jogos védelemhez, illetve az újonnan bevezetett szituációs jogos védelemhez köthető problémás eseteket veszem górcső alá, mind a törvényi szabályozás, mind a Kúria új jogegységi határozata szempontjából.
Az előbbi célkitűzéshez igazodva kiindulási pontként fontosnak tartom – különös tekintettel az Alaptörvény jogos önvédelemre vonatkozó rendelkezésére – ismertetni a jogos védelem rendszerbeli helyét, majd ezt követően a Kúria 4/2013 Büntető Jogegységi Határozata előtti jogirodalmi, illetve gyakorlati nézőpontok összegzését a szükségesség-arányosság kérdéskörében. E körben kiemelt figyelmet fordítok a ma is kérdéseket felvető védekezési szándékra, ugyanis elemezem annak megjelenését, alkalmazását a judikatúrában, illetve reflektálok az azt elismerő szerző álláspontjára.
Az előzmények után az új jogegységi határozat elhárító cselekményre tett megállapításaiból vázolok fel interpretációs lehetőségeket, kifejezésre juttatva annak fogalmi ellentmondásait, néhol túl absztrakt iránymutatásait. Ugyancsak a klasszikus jogos védelem körében kitérek a még büntetlenséget jelentő excessus szabályozásának alakulására, valamint értékelem a törvény adta lehetőségek, illetve a miniszteri indokolás összeférhetetlenségéből származó anomáliát.
Követve a törvényi szabályozás logikáját, dolgozatom utolsó érdemi részében került elhelyezésre a szituációs jogos védelem, mint a túllépés megállapíthatóságának negatív feltétele. Ezzel összefüggésben elsőnek kifejtem álláspontom a formális szabályozási technika, valamint a szabályozás tartalmi oldala tekintetében, összpontosítva a vélelemre és a fikcióra vonatkozó ismérvek keveredésére. Az egyes esetkörök (személy elleni jogtalan támadás, lakásba történő jogtalan behatolás, bekerített helyre történő jogtalan behatolás) elemzésénél az eddigi minimális gyakorlati relevancia miatt, - kerülve az átfedéseket - általam kitalált, a való életben is elképzelhető helyzetekkel igyekszem érzékeltetni a jogintézmény által generált visszásságokat.



